Для іх у доме юбіляркі адведзены цэлы стэнд-паліца. Самы дарагі і памятны для сябе гадзіннік Людміла Яфімава прывезла з Іспаніі. Вось ужо больш за дваццаць гадоў ён не пакідае запясця жанчыны. Зрэшты, упрыгажэнні толькі падкрэсліваюць пастаноўку дырыжорскай рукі, прафесійны жэст. А ён у Людмілы Яфімавай фірменны — ад харавой школы Ленінградскай кансерваторыі. Увогуле, музыка — у родзе Яфімавых. Маці Людмілы Барысаўны, данская казачка, спявала, а бацька хоць па прафесіі інжынер, але выдатна іграў на раялі, скрыпцы і трубе. Дзеці самой юбіляркі — музыканты: сын Яфім спявае, дачка Вольга — піяністка. Музыкантам быў і муж народнай артысткі Беларусі. Пецярбуржац Юрый Яфімаў прыехаў жыць і працаваць у Беларусь і прывёз з сабой жонку. Сам узначаліў сімфанічны аркестр Беларускай філармоніі.